NARIADENIE KOMISIE (ES) č. 1187/2005
z 22. júla 2005,
ktorým sa mení a dopĺňa nariadenie (EHS) č. 1859/82 o výbere vykazujúcich hospodárstiev na účely stanovenia príjmov poľnohospodárskych fariem
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965, ktorým sa zriaďuje sieť na zber účtovných dát o príjmoch a podnikateľskej činnosti poľnohospodárskych podnikov v Európskom hospodárskom spoločenstve (1), najmä na jeho článok 4 ods. 4,
keďže:
(1)
Článkom 2 nariadenia Komisie (EHS) č. 1859/82 (2) sa pre každý členský štát ustanovujú limity ekonomickej veľkosti vykazujúcich hospodárstiev, ktoré sú predmetom zisťovania v súvislosti s informačnou sieťou účtovníctva fariem.
(2)
V prípade Nemecka viedli štrukturálne zmeny k poklesu počtu najmenších hospodárstiev a ich podielu na celkovej poľnohospodárskej produkcii. Ich preskúmanie už preto nie je potrebné, pretože oblasť preskúmania pokrýva najdôležitejšiu časť poľnohospodárskej činnosti. Z tohto dôvodu je preto vhodné zvýšiť limit z 8 EVJ na 16 EVJ.
(3)
V prípade Cypru je potrebné zvýšiť stanovený limit z 1 EVJ na 2 EVJ, pretože hospodárstva s menšou ekonomickou veľkosťou ako 2 EVJ predstavujú iba 7 % štandardného hrubého zisku. Dôležitú časť poľnohospodárskej činnosti je preto možné pokryť limitom, ktorý vylučuje menšie hospodárstva.
(4)
Počet vykazujúcich hospodárstiev vybraných z každej oblasti pre každý členský štát je ustanovený v prílohe I k nariadeniu (EHS) č. 1859/82. V prípade Španielska, Talianska, Rakúska, Portugalska a Fínska zostal počet vykazujúcich hospodárstiev napriek podstatnému poklesu počtu hospodárstiev počas dlhého obdobia nezmenený. Tento pokles sprevádzal nárast uniformity hospodárstiev umožňujúci dosiahnuť uspokojivé reprezentatívne údaje na základe menšej vzorky ako doteraz. Na základe štrukturálnej zmeny je možné znížiť počet vykazujúcich hospodárstiev vybraných z každej oblasti v Španielsku, Taliansku, Rakúsku, Portugalsku a Fínsku. Pre niektoré oblasti v Španielsku a Taliansku by sa však tento počet mal zvýšiť na základe zlepšenia štatistických metód výberu.
(5)
Počet vykazujúcich hospodárstiev na Malte je potrebné preskúmať na základe nových údajov o poľnohospodárskej štruktúre.
(6)
Nariadenie (EHS) č. 1859/82 by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto nariadení sú v súlade so stanoviskom Výboru Spoločenstva pre informačnú sieť poľnohospodárskych účtovných dát,
PRIJALA TOTO NARIADENIE:
Článok 1
Nariadenie (EHS) č. 1859/82 sa mení a dopĺňa takto:
1.
Článok 2 sa nahrádza takto:
„Článok 2
Pre účtovný rok 2006 (obdobie 12 po sebe nasledujúcich mesiacov začínajúce medzi 1. januárom a 1. júlom 2006) a pre ďalšie účtovné roky sú limity uvedené v článku 4 nariadenia č. 79/65/EHS v EVJ takéto:
-
Belgicko: 16 EVJ
-
Česká republika: 4 EVJ
-
Dánsko: 8 EVJ
-
Nemecko: 16 EVJ
-
Estónsko: 2 EVJ
-
Grécko: 2 EVJ
-
Španielsko: 2 EVJ
-
Francúzsko: 8 EVJ
-
Írsko: 2 EVJ
-
Taliansko: 4 EVJ
-
Cyprus: 2 EVJ
-
Lotyšsko: 2 EVJ
-
Litva: 2 EVJ
-
Luxembursko: 8 EVJ
-
Maďarsko: 2 EVJ
-
Malta: 8 EVJ
-
Holandsko: 16 EVJ
-
Rakúsko: 8 EVJ
-
Poľsko: 2 EVJ
-
Portugalsko: 2 EVJ
-
Slovinsko: 2 EVJ
-
Slovensko: 6 EVJ
-
Fínsko: 8 EVJ
-
Švédsko: 8 EVJ
-
Spojené kráľovstvo (okrem Severného Írska): 16 EVJ
-
Spojené kráľovstvo (len Severné Írsko): 8 EVJ.“
2.
Príloha I sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Bude sa uplatňovať od účtovného roku 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. júla 2005